**Pripomienky k návrhu zákona, ktorým sa mení a dopĺňa zákon č. 137/2010 Z. z. o ovzduší v znení neskorších predpisov**

predloženého na rokovanie Hospodárskej a sociálnej rady Slovenskej republiky

**PRIPOMIENKA Č.1**

**Predmet pripomienky:**

Pripomienka k vlastnému materiálu

**Typ pripomienky:**

Pripomienka zásadná

**Znenie pripomienky:**

Navrhuje sa upresniť zákonný účel nízkoemisnej zóny ktorým malo byť obmedzenie prevádzky motorových vozidiel (a nie napríklad stacionárnych zdrojov).

Bod 13 § 27 ods. 1 písm h) sa teda navrhuje v nasledovnom znení: *„h) môže všeobecne záväzným nariadením vymedziť na svojom území alebo jeho časti nízkoemisné zóny* ***s obmedzením prevádzky motorových vozidiel****,“*

**Zdôvodnenie pripomienky:**

Po medzirezortnom pripomienkovaní návrhu zákona účel ustanovenia nízkoemisnej zóny bol vypustený. Zámer predkladateľa je však ustanoviť možnosť pre obec ustanoviť všeobecne záväzným nariadením vymedziť na svojom území alebo jeho časti nízkoemisné zóny s obmedzením prevádzky motorových vozidiel (nie napríklad obmedzenie pre stacionárne zdroje). Viď tiež pôvodný návrh zákona predložený do medzirezortného pripomienkovania. **Bez ustanovenia tohto účelu nie je zákonom ustanovené aký druh obmedzenia môže obec všeobecne záväzným nariadením uplatniť**. Len blanketový odkaz na Všeobecne záväzný právny predpis (ktorý má vydať ministerstvo, a ktorý ustanoví podrobnosti o podmienkach pre vymedzenie nízkoemisných zón) možno hodnotiť z pohľadu zákonného vymedzenia účelu nízkoemisnej zóny za nepostačujúci.

Akceptovaním pripomienky sa zákonne vymedzí základný účel ustanovenia nízkoemisnej zóny, ktorý je povinný rešpektovať tak aj predpis nižšej právnej sily, ktorým je všeobecne záväzný právny predpis, ktorý má vydať ministerstvo ako aj obec pri vydaní všeobecne záväzného nariadenia.

**PRIPOMIENKA Č.2**

**Predmet pripomienky:**

Pripomienka k vlastnému materiálu

**Typ pripomienky:**

Pripomienka zásadná

**Znenie pripomienky:**

Navrhuje sa úplne vypustiť možnosť, aby obec mohla všeobecne záväzným nariadením vymedziť na svojom území alebo jeho časti zóny s obmedzením alebo vylúčením výstavby nových spaľovacích zariadení, ktoré majú povahu malých a stredných stacionárnych zdrojov.

V bode 13 sa § 27 ods. 1 písm i) v znení:

*„i) môže všeobecne záväzným nariadením vymedziť na svojom území alebo jeho časti zóny s obmedzením alebo vylúčením výstavby nových spaľovacích zariadení, ktoré majú povahu malých a stredných stacionárnych zdrojov, ak je takéto obmedzenie alebo vylúčenie výstavby v súlade s koncepciou rozvoja obce v oblasti tepelnej energetiky34a) a pokiaľ dodávateľ zo zdroja tepla v centralizovanom zásobovaní teplom34b) zabezpečí na území obce alebo jeho časti zásobovanie teplom za cenu určenú alebo schválenú podľa osobitného predpisu34c ),“*

navrhuje úplne vypustiť.

**Zdôvodnenie pripomienky:**

Obci sa dáva nenáležitá a duplicitná možnosť priamo všeobecne záväzným nariadením vylúčiť výstavbu spaľovacích zariadení, ktoré majú povahu malých a stredných stacionárnych zdrojov. Obec má možnosť v zmysle zákona č. 657/2004 Z. z. Zákon o tepelnej energetike v znení neskorších predpisov určovať záväzné časti koncepcie rozvoja obce v oblasti tepelnej energetiky, ktorá sa po odsúhlasení obecným zastupiteľstvom stáva odvetvovou koncepciou a teda územnoplánovacím podkladom. Obec má povinnosť koncepciu rozvoja obce v oblasti tepelnej energetiky doplniť do územno-plánovacej dokumentácie obce a teda predovšetkým do územného plánu obce. V územnom pláne obec určuje okrem iného a) zásady a regulatívy priestorového usporiadania a funkčného využívania územia obce v nadväznosti na okolité územie, b) prípustné, obmedzené a zakázané funkčné využívanie plôch, c) zásady a regulatívy starostlivosti o životné prostredie, územného systému ekologickej stability a tvorby krajiny vrátane plôch zelene.

Obec má teda prostriedkami územného plánovania primeranú možnosť v záväznej časti územnoplánovacej dokumentácie (v zásadách a regulatívoch) určiť obmedzenia na funkčné využívanie územia obce a obmedziť alebo vylúčiť výstavbu nových spaľovacích zariadení, ktoré majú povahu malých a stredných stacionárnych zdrojov.

Proces schvaľovania územno-plánovacej dokumentácie dáva pri tom všetkým dotknutým subjektom primerané možnosti uplatniť pripomienky k prípadným nenáležitým obmedzeniam, pričom v procese sú zohľadňované zo zákona odborné stanoviská dotknutých orgánov čo výrazne objektivizuje oprávnenosť obmedzovať výstavbu malých a stredných zdrojov a teda obmedzovať aj podnikateľskú činnosť.

**Zákonné zmocnenie pre obec záväzným nariadením vylúčiť výstavbu spaľovacích zariadení, ktoré majú povahu malých a stredných stacionárnych zdrojov dáva obci legislatívne jednoduchý nástroj, ktorý je z pohľadu účelu duplicitný s nástrojmi územného plánovania, pričom takýto nástroj môže byť politicky zneužitý a môže spôsobiť obmedzovanie podnikania v území obce bez náležitého odôvodnenia a prípadného primeraného namietania a pripomienkovania zo strany dotknutých subjektov.**

Treba pripomenúť, že pripomienkované ustanovenie v pôvodnom návrhu predkladateľa nebolo a bolo doplnené až po medzirezortnom pripomienkovaní na podnet Slovenského zväzu výrobcov tepla.

**Pre úplnosť uvádzame ustanovenia príslušných spomínaných predpisov:**

V zmysle § 31 Zákona č. 657/2004 Z. z. Zákon o tepelnej energetike (v znení č. 99/2007 Z. z., 309/2009 Z. z., 136/2010 Z. z., 184/2011 Z. z., 251/2012 Z. z., 100/2014 Z. z., 321/2014 Z. z.):

*„Obec s počtom obyvateľov nad 2 500 obyvateľov*

 *a) zabezpečí do 31. decembra 2007 vypracovanie koncepcie rozvoja obce v oblasti tepelnej energetiky v súlade s energetickou politikou Slovenskej republiky a v rozsahu metodického usmernenia ministerstva, ak na jej území pôsobí dodávateľ alebo odberateľ, ktorý rozpočítava množstvo dodaného tepla konečnému spotrebiteľovi;* ***koncepcia rozvoja obce v oblasti tepelnej energetiky sa po schválení obecným zastupiteľstvom stáva odvetvovou koncepciou) obce a použije sa pri spracovaní územnoplánovacej dokumentácie obce postupom podľa osobitného zákona****, ak vznikne nová obec s počtom obyvateľov väčším ako 2 500 obyvateľov, zabezpečí vypracovanie koncepcie do dvoch rokov odo dňa jej vzniku,*

 *b) aktualizuje aspoň raz za päť rokov koncepciu rozvoja obce v oblasti tepelnej energetiky a po prerokovaní obecným zastupiteľstvom schválenú časť aktualizovanej koncepcie rozvoja obce v oblasti tepelnej energetiky doplní do územno-plánovacej dokumentácie obce postupom podľa osobitného zákona,*

 *c) rozhoduje o vydaní záväzného stanoviska obce o súlade navrhovanej výstavby sústavy tepelných zariadení s celkovým inštalovaným tepelným výkonom do 10 MW s koncepciou rozvoja obce v oblasti tepelnej energetiky; ak koncepcia rozvoja obce v oblasti tepelnej energetiky nie je súčasťou záväznej časti územnoplánovacej dokumentácie obce, je obec povinná rozhodnúť20a) o vydaní záväzného stanoviska o súlade navrhovanej výstavby sústavy tepelných zariadení s koncepciou rozvoja obce v oblasti tepelnej energetiky, na základe individuálneho posúdenia opodstatnenosti výstavby,*

 *d) je oprávnená od držiteľa povolenia požadovať informácie o stave a možnosti rozvoja sústavy tepelných zariadení,“*

V zmysle Mestodického usmernenia Ministerstva hospodárstva Slovenskej republiky zo dňa 15. apríla 2005, č. 952/2005-200 ktorým sa určuje postup pre tvorbu koncepcie rozvoja obcí v oblasti tepelnej energetiky:

*„****Záverečná fáza spracovania koncepcie rozvoja obce v oblasti tepelnej energetiky sa má***

***zamerať hlavne na****:*

*a)* ***stanovenie záväzných zásad*** *využívania jednotlivých druhov palív a energie, z ktorých sa zabezpečuje výroba a dodávka tepla a spôsob zabezpečenia tepla na území obce*

*b) postupnosť krokov realizácie navrhovaných technických opatrení rozvoja sústav tepelných zariadení*

*c) návrh spôsobov a zdrojov financovania rozvoja sústav tepelných zariadení*

*d)* ***návrh záväznej časti koncepcie rozvoja obce v tepelnej energetike, ktorá sa po odsúhlasení obecným zastupiteľstvom stane súčasťou územnoplánovacej dokumentácie obce****.“*

V zmysle § 2 ods. 1 písm a) a j) Stavebného zákona:

*„****Územné plánovanie zahŕňa tieto úlohy a činnosti****:*

*a)* ***určuje regulatívy priestorového usporiadania a funkčného využívania územia****,*

*...*

*j)* ***navrhuje územno-technické a organizačné opatrenia nevyhnutné na zlepšenie životného prostredia****, dosiahnutie ekologickej stability a zabezpečenie trvalo udržateľného rozvoja.“*

V zmysle § 7a ods. 1 a ods. 2 písm a) Stavebného zákona:

*„(1) V územnoplánovacej činnosti sa využívajú existujúce dokumenty a súbory informácií, ktoré obsahujú informácie o území (ďalej len „ostatné podklady“).*

*(2) Z dokumentov uvedených v odseku 1 sa povinne využívajú*

*a) stratégie trvalo udržateľného rozvoja, stratégie štátnej environmentálnej politiky, environmentálne akčné programy a odvetvové koncepcie,“*

V zmysle § 8 ods. 3 Stavebného zákona:

*„(3) Územnoplánovacia dokumentácia je základným nástrojom územného rozvoja a starostlivosti o životné prostredie Slovenskej republiky, regiónov a obcí. Odvetvové koncepcie ústredných orgánov štátnej správy a koncepcie rozvoja obcí a iné programy týkajúce sa hospodárskeho, sociálneho alebo kultúrneho rozvoja musia byť v súlade so záväznými časťami územnoplánovacej dokumentácie (**§ 13**).“*

V zmysle § 11 ods.1 písm. a), b) a c) Stavebného zákona:

*„****Územný plán obce ustanovuje najmä***

*a)* ***zásady a regulatívy priestorového usporiadania a funkčného využívania územia obce*** *v nadväznosti na okolité územie,*

*b)* ***prípustné, obmedzené a zakázané funkčné využívanie plôch****,*

*c)* ***zásady a regulatívy starostlivosti o životné prostredie****, územného systému ekologickej stability a tvorby krajiny vrátane plôch zelene,“*

V zmysle § 13 ods.3 písm. b) Stavebného zákona:

*„****V záväznej časti územnoplánovacej dokumentácie sa schvaľujú zásady a regulatívy***

*b)* ***v obci priestorového usporiadania a funkčného využívania územia obce****, hranice zastavaného územia, usporiadania verejného dopravného, občianskeho a technického vybavenia, ustanovenia plôch pre verejnoprospešné stavby, na vykonanie asanácie a pre chránené časti krajiny, ochrany a využívania prírodných zdrojov, kultúrno-historických hodnôt a významných krajinných prvkov, územného systému ekologickej stability, starostlivosti o životné prostredie, tvorby krajiny vrátane plôch zelene,“*